Den Aarhus-baserede entreprenørvirksomhed Jorton har tirsdag fået en bøde på tre millioner kroner for at have udvekslet priser med en konkurrent; den fynske entreprenørvirksomhed H. Skjøde Knudsen, der også har fået en millionbøde.

Annonce

Entreprenørvirksomheden H. Skjøde Knudsen med hovedsæde i Odense er tirsdag formiddag blevet idømt en bøde på to millioner kroner for overtrædelse af konkurrenceloven ved at udveksle priser med den Aarhus-baserede konkurrent Jorton. Østre Landsret har klokken 10 afsagt dom i ankesagen mod Skjøde og Jorton, der er blevet straffet med en bøde på tre millioner kroner. Det oplyser landsretten til Fyens.dk. Dommen er en total ændring af byretsdommen, som frifandt begge entreprenørvirksomheder samt tre tiltalte enkeltpersoner. Med afgørelsen tirsdag er en tidligere medarbejder hos Skjøde blevet straffet med en bøde på 75.000 kroner, mens en forhenværende Jorton-medarbejder har fået en bøde på 50.000 kroner. En tredje person med tilknytning til Jorton var tiltalt i byretssagen, men ikke en del af sagen i landsretten.

Annonce

Ikke bevist i byretten

Retten i Odense slog i december 2018 fast, at der i tre tilfælde var blevet udvekslet priser mellem de konkurrerende selskaber op til fristerne for at byde på store, offentlige udbud. Byretten vurderede dog ikke, at der var tilstrækkelige beviser for, at prisudvekslingen var sket for at begrænse konkurrencen mellem entreprenørerne. Desuden var det ifølge byretten heller ikke bevist, at udvekslingen af priser faktisk fik konsekvenser for den frie konkurrence. Derfor blev alle tiltalte frifundet. Dommen blev anket af Statsadvokaten for Særlig Økonomisk og International Kriminalitet, også kaldet bagmandspolitiet, der har ført sagen, efter Konkurrence- og Forbrugerstyrelsen meldte entreprenørerne til politiet. Siden er adskillige andre virksomheder blevet straffet i lignende sager ved Retten i Hillerød og Retten i Roskilde. Sagen om Skjøde og Jorton drejer sig om offentlige licitationer af byggeopgaver hos SDU Kolding og SDU i Odense samt en isoleringsopgave på Sanderumskolen i Odense. Udbuddene fandt sted i 2012 og 2013 og havde en samlet værdi på op mod 84 millioner kroner. I byretten mente bagmandspolitiets anklager, at Skjøde skulle straffes med en bøde på ni millioner og Jorton ti millioner. Beløb, der byggede på selskabernes omsætning. Alle tiltalte har nægtet sig skyldige.

Annonce

Proformabud